Romanul său cel mai cunoscut, "Căpitanul Conan", narează întâmplările trăite de militarii Armatei Franceze din Orient după semnarea Armistițiului de la Compiègne (1918) pe teritoriile României și Bulgariei. Autorul prezintă, prin intermediul locotenentului Norbert (alter ego-ul său), propriile sale impresii cu privire la război, la viața socială și moravurile populației de pe teritoriile străbătute și la comportamentul militarilor francezi nevoiți să se adapteze perioadei de pace după patru ani în care au trăit sub amenințarea morții.